ET Euroopa Liidu Teataja C 222/9

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 222/07

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„ΦΙΡΙΚΙ ΠΗΛΙΟΥ” (FIRIKI PILIOU)

EÜ nr: EL-PDO-0005-0540-27.03.2006

KPN ( X ) KGT ( )

1. Liikmesriigi pädev asutus:

Nimi: maaelu arengu ja toiduainetööstuse ministeerium, mahepõllunduse osakond, kaitstud päritolunimetustega (KPN) ja kaitstud geograafiliste tähistega (KGT) toodete büroo – kohalikud ja traditsioonilised tooted (Υπουργείο Αγροτικής Ανάπτυξης και Τροφίμων, Δ/νση Βιολογικής Γεωργίας, Τμήμα Προστατευόμενων Ονομασιών Προέλευσης (Π.Ο.Π) — Προστατευόμενων Γεωγραφικών Ενδείξεων (Π.Γ.Ε) — Ιδιότυπων και Παραδοσιακών Προϊόντων) Aadress: Αχαρνών 29/Acharnon 29 104 39 Αθήνα/Athens ΕΛΛAΔΑ/GREECE Tel +30 210212815053 Faks +30 2108821241 E-post: ax29u030@minagric.gr, ax29u029@minagric.gr

2. Taotlejate rühm:

Nimi: Pelioni ja Põhja-Sporaadide põllumajanduskooperatiivide liit (Ένωση Αγροτικών Συνεταιρισμών Πηλίου & Βορείων Σποράδων) Aadress: Ano Lehonia Magnesias Tel +30 2428093963 / 2428093572 Faks +30 2428094654 / 2428094379 E-post: copilspr@otenet.gr Internet: http://www.coop-pilion.gr Koosseis: tootjad/töötlejad ( X ) muud ( )

3. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul.

4. Spetsifikaat:

(määruse (EÜ) nr 510/2006 artikli 4 lõikes 2 sätestatud nõuete kokkuvõte)

4.1. Nimetus:

„Φιρίκι Πηλίου” (Firiki Piliou)

4.2. Kirjeldus:

Õunad „Firiki Piliou” (KPN) kuuluvad liigi Malus domestica Borkh. miniatuursesse sorti „Firiki”. „Firiki Piliou” vili on väikese kuni keskmise suurusega pikliku silinderja kujuga ning selle läbimõõdu ja pikkuse vahekord on väiksem kui teiste piirkondade „Firiki” õuntel. Värvuselt on õunad kollakasrohelised, päikesepoolsel küljel tugevate punaste laikudega, konsistentsilt kõvad (6–8 kg/cm2), suure suhkrusisaldusega ja madala happesusega, mis annab viljalihale magusa ja mahlase maitse ning eriti tugeva aroomi.

Pakendamine toimub kooskõlas määruse (EÜ) nr 1221/2008 nõuetega.

Viljakoristamise hetkel peavad „Firiki Piliou” viljad vastama järgmistele omadustele:

kõvadus: 6–8 kg/cm2;

suhkrusisaldus: 11,5–13 Bx;

happesus: 0,10–0,20 % sidrunhapet;

mõõtmed: ümbermõõt 14–18 cm.

4.3. Geograafiline piirkond:

Õunte „Firiki Piliou” (KPN) geograafiline piirkond on Pelioni mägipiirkond. Selle kindlaksmääramisel on lähtutud järgmisest: kõrgus (kasvatusala asub 300–900 m kõrgusel merepinnast), mullastiku- ja kliimatingimused (lähedal asuvatel metsaaladel kasvab kastanipuid, pööke ja maasikapuid, pinnamood on järskude nõlvadega ja pinnas hea kuivendusega, suhteline õhuniiskus on kõrge ning päikesevalgust ohtralt), ühetaolised kasvatusviisid (näiteks terrasspõllundus, käsitsi toimuv saagikoristus) ja „Firiki Piliou” viljade kasvatamise traditsioon. Need tegurid aitavad kujundada „Firiki Piliou” viljade spetsiifilisi organoleptilisi omadusi.

„Firiki Piliou” vilju toodetakse konkreetsemalt järgmiste omavalitsusüksuste ja kommuunide halduspiirides:

Portaria omavalitsusüksus, Makrynitsa kommuun, Zagora omavalitsusüksus, Agria omavalitsusüksus, Artemida omavalitsusüksus, Mouresi omavalitsusüksus, Miliese omavalitsusüksus ja Afetese omavalitsusüksus.

4.4. Päritolutõend:

„Firiki Piliou” vilju saadakse „Firiki” õunapuudelt, mida kasvatatakse kindlaksmääratud geograafilisel tootmisalal ning mida võib KPNi toodetena turustada üksnes pädevate asutuste antud kinnituse olemasolu korral.

Haritavate maatükkide kohta esitatakse deklaratsioon Pelioni ja Põhja-Sporaadide põllumajanduskooperatiivide liidule, kes need registreerib ja koostab nimekirja nendest maatükkidest, mis vastavad kasvatamisega ja tootmisega seotud nõuetele. Seejärel saadetakse vastav teave kontrolliasutustele.

Tootja deklareerib õunasaagi geograafilises piirkonnas asuva pakendamisettevõtte juures, märkides üles õunte „Firiki Piliou” kasvuala ja toodetud koguse.

Ladustamise esimesel etapil (tavaliselt kasutatakse plastist või puidust korve) registreerib pakendamisettevõte tootja ja toodangu koguse. Seejärel saadetakse vastav teave kontrolliasutustele.

Menetlus lõppeb pakendamisega ning kontrolliasutus annab selle käigus välja nummerdatud etiketid, mille arv vastab pakendatud kogusele.

4.5. Tootmismeetod:

Kasvatamine hõlmab kõiki kasvatamisega seotud tegevusi, mis on vajalikud puude elujõu ja tervise tagamiseks. See hõlmab sünteesitud väetiste lihtkasutust, kahjulike taimede hävitamist kärpimise ja herbitsiidi kasutamise abil, kvaliteetse veega niisutamist, käsitsi tehtavat vormipügamist ja viljakoristuseelset pügamist ning viljade käsitsi harvendamist. Mittetootlike puude asendamine ning uute viljapuuaedade loomine toimub kas geograafilises piirkonnas „Firiki Piliou” seemnetest toodetud seemikutest või kahe aasta vanustest istikutest, mis on poogitud pookealustelt ΜΜ106 ja ΜΜ111 ning mille seemikud on toodetud kindlaks määratud geograafilises piirkonnas „Firiki Piliou” seemnetest. „Firiki Piliou” õunapuud annavad vilja iga kahe aasta järel. Puu hakkab vilja andma pärast kuue aasta möödumist istutamisest, tavaliselt kümnendal aastal, ning hakkab siis kiiresti kasvama.

„Firiki Piliou” viljade korjamine toimub vaatamata maapinna ebatasasusele käsitsi, nagu nõuab traditsioon ajast, mil seda sorti Pelionis kasvatama hakati. „Firiki Piliou” viljad kogutakse välistingimustes ning paigutatakse tavaliselt plastkorvidesse, asetades need seejärel toote kvaliteedi ja ehtsuse paremaks säilitamiseks (muljumise ja pehmenemise vältimiseks) külmkambritesse.

Väljaspool kindlaksmääratud geograafilist piirkonda toimuv taaspakendamine ei ole keelatud, kui see on turustamiseks ja toote reklaamiks vajalik.

4.6. Seos piirkonnaga:

Kindlaksmääratud geograafilist piirkonda iseloomustab suhteliselt suur kõrgus merepinnast (300–900 m), pehme kliima, jahedad suved, temperatuuri vähene kõikumine, kõrge suhteline õhuniiskus (60,9 %), päikesevalguse suur hulk (210 tundi kuus) ning puhas õhk. Pinnase aluskivim on kiltkivi, mis viitab tavaliselt väheviljakale pinnasele. Ent lähedased metsaalad, kus kasvavad kastanipuud, pöögid ja maasikapuud, muudavad pinnase kergeks ja viljakaks huumuserikkaks (2–3 %) liiv- või savimullaks, mille pH on 4–5 (happeid). Lisaks on pinnas tänu piirkonna järskudele pinnavormidele hea kuivendusega ning seetõttu kasvatatakse „Firiki” õunapuid enamasti terrassidel.

Just terrasspõllundus takistab traktorite ja põllundusmasinate liikumist ning kõik tööd tehakse käsitsi. Tootjad, kes toetuvad pikaajalisele kogemusele ning tunnevad iga puu omadusi, teevad harvendamise käsitsi ja erilisi ettevaatusabinõusid silmas pidades, et iga puu toodaks õige arvu vilju ning soovitud kvaliteet oleks tagatud. Ka kärpimine toimub käsitsi, et vältida puule hüdrauliliste kääridega vigastuste põhjustamist. Viljakoristusel kontrollitakse hoolega, et viljavars „Firiki Piliou” viljast ei eralduks ning vili ei saaks muljuda; see tagab vilja terviklikkuse ja aitab seda säilitada.

Mittetootlike puude asendamine ning uute viljapuuaedade loomine toimub piirkonnas toodetud seemikutest („Firiki Piliou” seemnetest) saadud puid kasutades ning tootjad ise peavad asuma kindlaks määratud geograafilises piirkonnas.

„Firiki Piliou” vilju eristavad muudes piirkondades kasvavatest „Firiki” sordi õunapuudest järgmised omadused.

Mõõtmed: „Firiki Piliou” vili on väiksem ja pikergusem, läbimõõdu ja pikkuse vahekord on väiksem. Viljade suurus vähendab muljumise ja päikesepõletuse ohtu. Viljade väiksus on tingitud piirkonnas pikka aega kasvatatud „Firiki” sordi õunapuu ökotüübist, ohtrast kokkupuutest päikesevalgusega, ebakorrapärasest ja vähesest niisutusest, hea kuivendusega pinnasest ning viljade käsitsi harvendamise võtetest.

Kõvadus: viljaliha on kõvem (6–8 kg/cm2) ja krõmpsuvam, koor on sileda ja vahaja tekstuuriga. Viljaliha kõvadus on tingitud viljade väiksusest, ebakorrapärasest ja vähesest niisutusest ning suurest suhkrusisaldusest.

Värvus: kuna vili puutub järskude pinnavormide ja traditsioonilise harvendamise tõttu päikesevalgusega rohkem kokku, on selle punane värvus intensiivsem.

Magusus ja lõhn: vili on magusam ja tugevama, mahlase maitsega. Magusus ja tugev lõhn on tingitud piirkonna looduslikest ja inimfaktoritest. Piirkonna päikeseküllasus ning käsitsi tehtav traditsiooniline harvendamine suurendavad õunte kokkupuudet päikesevalgusega ning fotosünteesi, mis tingivad suure süsivesikute ja lahustuvate suhkrute sisalduse. Septembrikuus, viljade valmimise ajal on kindlaksmääratud geograafilises piirkonnas õhtune temperatuur madal ja õhuniiskus kõrge. See vähendab aurumist ja vilja kogunenud süsivesikute kaotust miinimumini.

„Firiki Piliou” viljade kvaliteedis ja omadustes ilmnevad erinevused – väike ja piklik kuju, intensiivne punane värvus, kõva ja krõmpsuv viljaliha, magus maitse ja tugev lõhn – eristavad neid vilju teiste piirkondade „Firiki” sordi õuntest ning seetõttu on nende viljade hind kõrgem ja need on turul hinnatumad.

Ajalugu

Õunasort „Friki” on pärit Musta mere piirkonnast. Taime ladinakeelne nimetus on Malus domestica Borkh. ning kogenud maaharijad kasvatavad seda Pelioni mäemassiivil ja poolmägisel maastikul alates XVIII sajandist.

1889. aastal kirjutab Zosimas Esfigmenitis raamatus „Prometheus”, et Traakias ja Aï Lavrentises kasvatatakse 32 õunasorti, nende seas „Firikit”, mida nimetatakse „Ferikiks” ja mis on Ateena ja Thessaloníki turgudel väga nõutud kaup.

Kostas Liapis kirjutab raamatus „Pelioni suur Aï-Giorgis” (1994), et Agios Georgiosesse oli istutatud umbes 8 000 puud ning need olid „Firiki” sordi õunapuud, mis hakkasid 1915. aasta paiku vilja kandma. Sama autor räägib Pelioni kuulsatest „Firiki” õunapuudest raamatus „Pelioni vana aja köök ja toitumistavad”.

N. Diamantakos kirjutab raamatus „Pouri – küla Pelioni värskuses”, et 1935. aastani oli Zagora ja Pouri levinuimaks õunasordiks „Firiki”.

Dionysos Valassas kirjutab ajakirjas Volos (nr 10, 2003) Pelioni Zagora põllumajanduskooperatiivi puudutavas artiklis kooperatiivilt saadud andmetele tuginedes, et 1938. aastal oli liikmete registris 222 nime.

Lisaks kartulite ja sarapuupähklite turustamisele tegeles kooperatiiv ka renettõunte müügiga, mida nimetati kellegi Koliabasise järgi, kes neid esimesena kasvatas, „Koliabaséikaks”. Samuti müüs kooperatiiv „Firiki” sordi õunu, mida nimetati õunte kuningannaks.

Ülalviidatud andmed tõendavad ümberlükkamatult „Firiki Piliou” õunapuude päritolu, mainet ja seda, et vähemalt Kreeka turul olid need viljad pikkade aastakümnete jooksul laialdaselt levinud.

4.7. Kontrolliasutus:

Nimi: Magnesia prefektuur, maaelu arengu osakond (Νομαρχιακή Αυτοδιοίκηση Μαγνησίας, Δ/νση Αγροτικής Ανάπτυξης) Aadress: Διοικητήριο/Diikitirio 380 01 Βόλος/Volos ΕΛΛAΔΑ/GREECE Tel +30 2421071345 Faks +30 2421070970 E-post: u11614@minagric.gr Internet: http://www.magnesia.gr Nimi: põllumajandustoodete märgistamise ja järelevalve amet (O.P.E.GE.P.) – Agrocert (Οργανισμός Πιστοποίησης και Επίβλεψης Γεωργικών Προϊόντων (Ο.Π.Ε.ΓΕ.Π.) — Agrocert) Aadress: Patision & Androu 1 112 57 Αχαρνών/Athens ΕΛΛΑΔΑ/GREECE Tel +30 2108231277 Faks +30 2108231438 E-post: agrocert@otenet.gr Internet: http://www.agrocert.gr

4.8. Märgistus:

—

(1) ELT L 93, 31.3.2006, lk 12.